Малочная вайна

**Расейска-беларуская малочная вайна**, ці проста «*Малочная вайна*» — эканамічныя санкцыі расейскага «Расспажыўнагляда» супраць паставак беларускімі вытворцамі малочных прадуктаў у Расею ў чэрвені 2009 году. Назва была папулярызаваная расейскімі ды беларускімі СМІ.

## Сутнасьць канфлікту
6 чэрвеня 2009 году расейскі «Расспажыўнагляд» забараніў увоз на тэрыторыю Расеі каля 600 відаў беларускай малочнай прадукцыі. 9 чэрвеня былі прыпынены пастаўкі яшчэ 593 найменьняў.

Па словах А. Лукашэнкі, расейцы хацелі забраць беларускія малакоперапрацоўчыя заводы: «*Дайшло да таго, што малако ня будзем у вас купляць, пакуль не аддасьце малакаперапрацоўчыя заводы. І гэта на ўзроўні ўраду! Мядзьведзяў даслоўна сказаў так: „Мы жадалі б, Аляксандар Рыгоравіч, паўдзельнічаць у інвэстыцыях у вашу малакаперапрацоўчую прамысловасьць“. Калі ласка. Інвэстыцыі ж! А ва ўрадзе канкрэтызавалі — малака ня будзе ў Расеі, пакуль не аддасьце заводы. Я кажу: „Да спатканьня. Так размаўляць мы не дазволім. Будзем, кажу, падыхаць, выліваць гэта малако, але вы так пытаньне ставіць ня будзеце*“».

Расейскія ж урадоўцы адмаўляюцца ад нейкіх эканамічных ціскаў. Як паведаміў галоўны дзяржаўны санітарны доктар Расеі Генадзь Анішчанка, беларускія вытворцы «*не перааформілі дазваленчую дакумэнтацыю ў адпаведнасьці з патрабаваньнямі тэхнічнага рэглямэнту, якія набылі моц яшчэ ў сьнежні 2008 году». Як вядома, у Расеі з 17 сьнежня набыў моц тэхнічны рэглямэнт, які разьмяжоўвае паняцьці «пітнае малако» і «напоі, адноўленыя з парашковага малака*»

Аднак менавіта «рукамі» Генадзя Анішчанкі расейскія ўлады праводзілі эканамічны (а таксама і палітычны) ціск на іншых замежных вытворцаў — малдаўскія і грузінскія віны, грузінская мінэралка, латыскія шпроты і польская сьвініна.

## Хроніка падзеяў
* 29 траўня — расейскія санслужбы даслалі ў Беларусь ліст, ў якім згадвалі пра недапушчэньне парушэньняў расейскага заканадаўства і прывядзеньне імпартуемых прадуктаў да расейскіх стандартаў.
* 5 чэрвеня — Лукашэнка пасьля сустрэчы зь Мядзьведзевым ў інтэрвію журналістам заявіў, што беларускія прадпрыемствы хочуць забраць расейцы, але ён гэтага не дапусьціць.
* 5 чэрвеня — Уладзімер Пуцін згадаў, што беларускія сельскагаспадарчыя прадпрыемствы атрымліваюць больш дзярждатацыяў, чым расейскія. Таму ў Расеі лепшыя яны маюць лепшыя ўмовы. Каб не дапусьціць зьнішчэньня расейскай малочнай галіны, Пуцін выказаўся за адзіныя ўмовы для малочных вытворцаў Беларусі і Расеі.
* 6 чэрвеня — расейскі «Расспажыўнагляд» забараніў увоз на тэрыторыю Расеі каля 500 відаў беларускай малочнай прадукцыі.
* 8 чэрвеня — прыпынены пастаўкі яшчэ 593 найменьняў беларускіх малочных прадуктаў.
* 13 чэрвеня — Лукашэнка ўвечары праводзіць надзвычайную нараду зь беларускім урадам і адмяняе да ранку свой вылет у Маскву на сэсію Рады калектыўнай бясьпекі АДКБ. На нарадзе прэзыдэнтам РБ пастаўлена задача для мытных і пагранічных службаў увесьці такія самыя абмежаваньні, як і на расейскім баку. Ураду Казахстану дасланыя тлумачэньні беларускай сытуацыі.
* 14 чэрвеня — Саміт АДКБ адбыўся бяз удзелу беларускага боку. Мядзьведзеў пракамэнтаваў гэта так: *Беларусь вернецца і ўсё падпіша*. Беларускія ўлады абвясьцілі пра нелегітымнасьць саміту і ўсіх падпісаных тамака дакумэнтаў аб агульнай бясьпецы. Удзельнікам саміту перададзена нота, дзе згадваецца, што адсутнасьць беларускага подпісу: *азначае адсутнасьць згоды Беларусі на прыняцьце разгляданых гэтымі органамі рашэньняў і адпаведна адсутнасьць кансэнсусу для прыняцьця рашэньняў у адпаведнасьці з правілам 14*.
* 15 чэрвеня — Міністарка сельскай гаспадаркі Расеі Алена Скрыньнік паведаміла, што Беларусь гатовая на паўгады адмовіцца ад паставак сухога малака ў Расею. 
* 16 чэрвеня —  Генадзь Анішчанка заявіў, што Расея бярэ тайм-аўт на пастаўку малочнай прадукцыі зь Беларусі, бо тлумачэньні беларускай дэлегацыі ў Маскве і заявы афіцыйных асобаў ды СМІ РБ розьняцца. Беларуская дэлегацыя была адкліканая з Масквы. Старшыня беларускага мытнага камітэту Аляксандар Шпілеўскі заявіў, што з 9 гадзінаў раніцы 17 чэрвеня Беларусь уводзіць узмоцнены рэжым кантролю за перамяшчэньнем грузаў на асноўных расейска-беларускіх магістралях.
* 17 чэрвеня — раніцай на мяжы Беларусі з Расеяй былі выстаўлены беларускія мытныя пасты. Паводле заявы дзяржсакратара Рады бясьпекі Беларусі Юрыя Жадобіна рашэньне беларускіх уладаў зьяўляецца «сымэтрычным адказам» на дзеяньні расейскага боку. Міністарка сельскай гаспадаркі Расеі Алена Скрыньнік паведаміла, што кансультацыі і перамовы зь беларускім бокам скончаныя на пазытыўнай ноце і заключанае пагадненьне, якое задавальняе абодва бакі. Паводле Скрыньнік бакі дамовіліся спыніць пастаўкі сухога малака зь Беларусі ў Расею ў 2 і 3 кварталах 2009 году, але павялічыць аб’ём імпарту беларускага тварагу, сыру і масла ў адпаведнасьці зь неабходнымі патрэбамі Расеі. У прыблізна той самы час намесьнік міністра сельскай гаспадаркі і харчаваньня Беларусі Міхаіл Савельеў паведаміў, што спробы знайсьці разуменьне з «Расспажыўнаглядам» усё яшчэ няўдалыя. Увечары БелТА паведаміла, што праблема паставак беларускай малочнай прадукцыі разьвязаная ў выніку перамоваў у Маскве кіраўнікоў міністэрстваў сельскай гаспадаркі і харчаваньня і аховы здароўя Сямёна Шапіры і Васіля Жарко з кіраўніком «Расспажыўнаглядам» Генадзем Анішчанкам, што было аформлена адпаведным пратаколам. Пазьней намесьнік кіраўніка Дзяржаўнага мытнага камітэту Беларусі Сяргей Барысюк паведаміў, што Дзяржаўны мытны камітэт Беларусі здымае ўзмоцнены кантроль за перамяшчэньнем грузаў з Расеі, уведзены раніцай. Генадзь Анішчанка заявіў, што «малочная вайна» паміж Расеяй і Беларусьсю скончаная, бо бакам атрымалася дамовіцца па ўсіх спрэчных пытаньнях.
* 18 чэрвеня Расея дазволіла імпарт 131 з больш 600 найменьняў беларускай малочнай прадукцыі, увоз якіх раней быў забаронены. Вытворцы беларускай малочнай прадукцыі раніцай 18 чэрвеня аднавілі свае пастаўкі ў Расею. Адразу пасьля падпісаньня пагадненьня пра пастаўкі беларускай малочнай прадукцыі ў Расею стала вядома, што Газпрам запатрабаваў ад ААТ «Белтрансгаз» ліквідаваць запазычанасьць у суме $230 млн за пастаўлены ў студзені—красавіку газ. Першы намесьнік міністра энэргетыкі Беларусі Э. Таўпянец заявіў на гэта, што «плацяжы вядуцца ў поўным аб’ёме зыходзячы зь сярэднегадавой цаны $150 за тысячу кубамэтраў, як гэта і прадугледжана дамоўленасьцямі на вышэйшым узроўні».

## Крыніцы

## Вонкавыя спасылкі
* Хроніка малочнай вайны на сайе Беларускай Свабоды
* Забаронены ўвоз у Расію практычна ўсёй беларускай малочнай прадукцыі // Наша Ніва, 10 чэрвеня 2009 г.

Катэгорыя:Замежная палітыка Беларусі
Катэгорыя:Эканоміка Беларусі
Катэгорыя:Замежная палітыка Расеі
Катэгорыя:Падзеі 2009 году
Катэгорыя:Гандлёвыя канфлікты